*VEGA præsenterer:*

**Defecto + Helhorse + Siamese + Aphyxion = en nedrivningskugle af melodisk metal**

*Fire fremadstormende danske metalbands river Lille VEGA ned d. 8. september til Danish Demolition Tour.*

VEGA har samlet fire af landets mest melodiske metalbands til en fælles magtdemonstration. Du kan roligt forvente at blive blæst i stumper og stykker af rå riffs, fængende omkvæd og kraftfuld lyd.

**Defecto**

Defecto er Danmarks nyeste tilføjelse til den melodiske og progressive metalscene med deres catchy omkvæd, massive riffs, hæsblæsende soloer og grandiost, moderne symfonier. Med deres debutalbum *Excluded* fra 2016 har bandet begået intet mindre end et lille mesterværk inden for genren, og sent i 2017 udgav bandet deres andet album *Nemesis* til stor applaus fra anmelderne.

**Helhorse**

Bandet Helhorse er med deres energiske liveshows, karismatiske lydunivers og velskrevne album en vaskeægte nordisk naturkraft. Kvintetten spiller en rå, nærmest uhellig, blanding af beskidt metal, punk og klassisk rock. Bandet er blevet udnævnt til et af de bedste live bands i Danmark adskillige gange. De har spillet koncerter med mastodonter som AC/DC og Slayer og turneret i Europa med Karma To Burn og Phil Campbell.

**Siamese**

Siamese er et hårdtarbejdende, københavnsk hard rock-band med ti års sammenspil, tre fuldlængdeudgivelser og to ep’er hakket ind i bæltet. På deres nyeste album *Shameless* eksperimenterer de med fængende omkvæd og tunge guitarakkorder. Bandet er ikke bange for at gøre op med fastgroede metaldogmer og har på tidligere udgivelser flirtet med funk, R&B og pop.

**Aphyxion**

Aphyxion har opbygget et solidt ry for deres energiske optrædender. Bandet leverer stærke riff og melodiske omkvæd i deres groovy death/trash metal-univers med en tight og kraftfuld lyd. Bandets nyeste udgivelse *Aftermath* fra 2016 løftede dem fra at være et lovende håb til en af de stærkeste spillere på scenen.

VEGA har øst rigeligt cement i betonblanderen, så du kan blive ramt i hovedet af en musikalsk nedbrydningskugle, når Danish Demolition Tour indtager Lille VEGA til efteråret.

**Fakta om koncerten:**

Defecto + Helhorse + Siamese + Aphyxion (DK)

Lørdag d. 8. september kl. 20.00

Lille VEGA, Enghavevej 40, 1674 København V

Billetpris: 185 kr. + gebyr

Billetsalget starter i dag kl. 10.00 på vega.dk og Ticketmaster